32000R1365
L 156/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1365/2000 AL CONSILIULUI
din 19 iunie 2000
de modificare a Regulamentului (CEE) nr. 2759/75 privind organizarea comună a pieței în sectorul cărnii de porc
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât:
(1)
Articolul 4 din Regulamentul (CEE) nr. 2759/75 (4) al Consiliului prevede un preț de bază care se stabilește anual pentru anumite tipuri de carne de porc de la porci domestici. În conformitate cu procedura aplicată pentru reformarea organizării comune a piețelor în legătură cu Agenda 2000 și pentru a da producătorilor posibilitatea de a întocmi planuri de producție pe termen lung, prețul de bază ar trebui stabilit fără limită de timp, fără a se aduce atingere revizuirilor care ar putea fi necesare în viitor.
(2)
Prețul de bază trebuie stabilit la un nivel care să ajute la stabilizarea prețurilor pieței, fără a duce la formarea de excedente structurale în cadrul Comunității.
(3)
Prețul de bază trebuie fixat pentru calitatea standard definită în Regulamentul (CEE) nr. 3220/84 al Consiliului din 13 noiembrie 1984 de stabilire a unui sistem comunitar de clasificare a carcaselor de porc (5).
(4)
Măsurile necesare pentru punerea în aplicare a Regulamentului (CEE) nr. 2759/75 ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor pentru exercitarea competențelor de punere în aplicare conferite Comisiei (6),
ADOPTĂ PREZENTUL REGULAMENT:
Articolul 1
Regulamentul (CEE) nr. 2759/75 se modifică după cum urmează:
1.
Textul din articolul 4 alineatul (1) se înlocuiește cu următorul text:
„(1) Prețul de bază pentru carnea de porc de calitate standard de la porci domestici, sub formă de carcase ori semicarcase, denumiți în continuare «porci sacrificați», este de 1 509,39 EUR/tonă de la 1 iulie 2000.
Calitatea standard se stabilește pe baza greutății și conținutului de carne slabă a carcaselor de porc, determinate în conformitate cu articolul 2 alineatele (2) și (3) din Regulamentul (CEE) nr. 3220/84, după cum urmează:
-
carcasele care cântăresc între 60 și mai puțin de 120 kg: clasa E;
-
carcasele care cântăresc între 120 și 180 kg: clasa R.”.
2.
Articolul 4 alineatul (4) se elimină.
3.
Articolul 23 se elimină.
4.
Articolul 24 se înlocuiește cu următorul text:
„Articolul 24
(1) Comisia este asistată de Comitetul pentru gestionarea cărnii de porc, denumit în continuare «comitetul».
(2) În cazul în care se face trimitere la prezentul alineat, se aplică articolele 4 și 7 din Decizia 1999/468/CE.
Perioada la care se face trimitere în articolul 4 alineatul (3) din Decizia 1999/468/CE se stabilește la o lună.
(3) Comitetul își adoptă propriile norme de procedură.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 19 iunie 2000.